Predkladacia správa

	Informácia o vyhodnotení plnenia opatrení na zamedzenie nárastu dlhov za rok 2001 sa predkladá v súlade s bodom D. 8. uznesenia vlády SR č. 502 zo 6. júna  2001 k stavu záväzkov zdravotníckych zariadení s dôrazom na záväzky voči dodávateľom energií, Sociálnej poisťovni, Národného úradu práce a dodávateľom liekov a zdravotníckych pomôcok a dlhov zdravotných poisťovní za lieky a špeciálny zdravotnícky materiál a návrh na ich riešenie. 
	 Materiál sa zameriava na zhodnotenie súčasnej situácie v hospodárení a financovaní zdravotníctva cez systém zdravotného poistenia a na vývoj dlhov v zdravotných poisťovniach a v štátnych  zdravotníckych zariadeniach v roku 2001 v porovnaní s rokom 2000.
	Celkové   disponibilné   zdroje  zdravotných  poisťovní  predstavovali  v  roku  2001 čiastku 50,4 mld. Sk. Celkové výdavky ZP na úhradu zdravotnej starostlivosti 
predstavovali čiastku 49,6 mld. Sk. Avšak zdravotné poisťovne vzhľadom na svoje disponibilné zdroje uhrádzajú za poskytnutú zdravotnú starostlivosť poskytovateľom zdravotníckych služieb menej ako sú reálne vynaložené náklady na poskytnutú zdravotnú starostlivosť. To znamená, že zdravotné poisťovne vykonávajú úhrady za realizované výkony výrazne nižšie ako sú skutočné náklady na tieto výkony. Táto skutočnosť je jedným z hlavných faktorov zadĺženosti zdravotníckych zariadení. 
	I napriek opatreniam prijímaným v oblasti nákladov zdravotníckych zariadení, je financovanie zdravotníckych zariadení dlhodobo nedostačujúce. Zdroje nepostačujú na vykrytie potrieb v súvislosti s bezplatne poskytovanou zdravotnou strarostlivosťou. Dlhodobá disproporcia medzi zdrojmi a potrebami spôsobuje nedofinancovanie zdravotníctva ako takého, a preto sa stala celospoločenským problémom. 
	Vláda SR každoročne pri schválení štátneho rozpočtu schvaľuje pre rezort zdravotníctva namiesto potrebných cca 3 mld. Sk len 1,9 mld. Sk, čím zakladá vznik dlhu v systéme zdravotníctva. Tým, že každoročne vkladáme do zdravotníctva menej prostriedkov ako je potrebné, vzniká disproporcia medzi zdrojmi a skutočnými reálnymi potrebami a následne to potom riešime vykrývaním z mimorozpočtových zdrojov (z výnosov z privatizácie). Takéto riešenia sú nesystémové a nebudú prijateľné z dlhodobého  hľadiska. 
	Taktiež úvahy o radikálnej redukcii siete poskytovateľov zdravotnej starostlivosti sú diskutabilné, nakoľko týmto spôsobom môže dojsť k určitej úspore režijných nákladov, ale nie nákladov na zdravotnú starostlivosť. Pacienti totiž zostanú, iba prejdú do iných nemocníc príp. k iným poskytovateľom a niektoré druhy nákladov by sa naopak navýšili (SVLZ – ové pracoviská, záchranná služba, dopravná služba a pod.)
Vyrovnanú  bilanciu hospodárenia systému v oblasti zabezpečovania zdravotnej starostlivosti sa nepodarilo dosiahnúť, napriek zvýšeniu príjmov z poistného, odpustenia NFV zdravotným poisťovniam vo výške 1,173 mld. Sk a poskytnutia  zdrojov z mimorozpočtových  zdrojov v roku 2001 vo výške 4,958 mld. Sk, z ktorých bolo reálne k 31. 12. 2001  použitých  3,358 mld. Sk. 

	V ďalšej časti sa materiál zaoberá vývojom dlhov zdravotných poisťovní a zdravotníckych zariadení, najmä v komoditách a za časové obdobia, podľa ktorých sa  uskutočňuje oddlžovanie v zmysle uzn. vlády SR č. 502/2001 zo 6. júna 2001 a nadväzne uzn. vlády SR č. 1132 z 28. novembra 2001. Súčasne obsahuje aktuálny stav dlhov v zdravotníckych zariadeniach a v zdravotných poisťovniach  podľa sledovaných komodít a časových období  po premietnutí oddĺženia vykonaného v decembri 2001 a v prvom štvrťroku 2002 z mimorozpočtových zdrojov poskytnutých  MZ SR v decembri 2001. 
	Vyhodnotenie opatrení prijatých na zamedzenie nárastu dlhov informuje do akej miery sa ich realizácia  prejavila  resp. neprejavila na  vývoji dlhov a o následne prijatých opatreniach. 
	V závere materiálu sú analyzované faktory, ktoré v súčasnosti negatívne vplývajú na financovanie systému zdravotnej starostlivosti a majú taktiež podiel na jeho nedofinancovaní a na vývoj dlhov v rezorte zdravotníctva. 
	Predložený materiál sa zaoberá aj kvantifikáciou dlhov štátnych zdravotníckych zariadení podľa sledovanej štruktúry záväzkov, najmä u tých ZZ ktoré sa budú transformovať na neziskové verejnoprospešné organizácie, a ktoré prejdú bezodplatne na obce už k 1. 7. 2002. Kvantifikácia ich dlhov súčasne generuje potrebu finančných zdrojov na ich oddĺženie. 
	Záverom podáva informáciu o reakcii MZ SR na reálny stav v oblasti vývoja dlhov v roku 2001 v súvislosti s nenaplnením očakávaných prínosov z prijatých opatrení realizovaných v roku 2001 a o prijatí následných opatrení pre ďalšie obdobie.
	V predloženom materiáli je zohľadnené len financovanie zdravotníckych zariadení, ktoré patria  do pôsobnosti MZ SR (t.j. bez zdravotníckych zariadení v pôsobnosti rezortu Ministerstva dopravy, pôšt a telekomunikácií SR, Ministerstva spravodlivosti SR a Ministerstva obrany SR z dôvodu absencie údajov o týchto zariadeniach).